Susanne Bier

Susanne Bier (født 15. april 1960 i København) er en dansk filmregissør. Hun fikk sitt gjennombrudd med filmen Den eneste ene (1999), som ble en stor suksess. To av filmene hun har regissert, Etter bryllupet (2006) og I en bedre verden (originaltittel: Hævnen), har blitt nominert til Oscar for beste fremmedspråklige film. I en bedre verden vant Oscar-statuetten i 2011.

Oppvekst og utdannelse 
Susanne Bier vokste opp i Svanemøllen i København. Hun gikk på Niels Steensens Gymnasium, og studerte kunst på Hebrew University i Jerusalem og arkitektur ved Architectural Association i London. Hun fullførte sin filmregissørutdannelse på Den Danske Filmskole i København i 1987.

Karriere 
Etter gjennombruddet med Den eneste ene i 1999, regisserte hun i 2002 dogmefilmen Elsker deg for evig og i 2004 Brødre. Til de to siste filmene skrev Bier manuskriptet sammen med Anders Thomas Jensen. Brødre ble det i 2009 laget en amerikansk versjon av, hvor hovedrollene (i stedet for Nikolaj Lie Kaas, Connie Nielsen og Ulrich Thomsen, som var med i den danske versjonen) ble spilt av Tobey Maguire, Natalie Portman og Jake Gyllenhaal. Bier var med som konsulent på manuskriptet til den amerikanske versjonen, men regisserte ikke filmen. I 2007 var Bier regissør på Hollywood-filmen Things We Lost in the Fire, en film som hadde stjernene Halle Berry og Benicio del Toro i hovedrollene.

Susanne Bier ble i 2007 nominert til Oscar for beste fremmedspråklige film for filmen Etter bryllupet, men vant ikke. I januar 2011 vant hun en Golden Globe i kategorien Beste fremmedspråklige film for filmen I en bedre verden, som senere samme år vant Oscar for beste fremmedspråklige film. Det var første gang en dansk filmregissør har fått to Oscar-nominasjoner.
I en bedre verden ga også Bier prisen som "Beste regissør" ved European Film Award i desember 2011.

I 2018 regisserte hun Netflix-filmen Bird box, med Sandra Bullock i hovedrollen. Filmen ble utgitt 22. desember 2018, og Netflix informerte om at filmen hadde blitt streamet 45 millioner ganger i løpet av den første uken.

Hun hadde premiere med Netflix-serien The Undoing høsten 2020. Hovedrollene i denne serien spilles av Nicole Kidman og Hugh Grant.

Privat 
Bier er gift med komponisten og produsenten Jesper Winge Leisner. Hun har en datter med Philip Zandén og har også sønnen Gabrier Bier Gislason.

Priser 
 2016–Emmy-prisen for The Night Manager
 2011–European Film Awards for I en bedre verden
 2011–Bernhard Wicki Prisen for I en bedre verden
 2011–Oscar for beste fremmedspråklige film for I en bedre verden
 2011–Golden Globe for I en bedre verden
 2010–Ridder av Dannebrogordenen
 2003–Bodilprisen for beste danske film for Elsker deg for evig
 2003–Robert, publikumsprisen, for Elsker deg for evig
 2000–Robertprisen for årets danske spillefilm for Den eneste ene
 1999–Bodilprisen for beste danske film for Den eneste ene
 1993–Robert for beste kort/dokumentarfilm for Brev til Jonas

Filmografi

Filmer
 Bird box (2018)
 Serena (2014)
 En sjanse til (2014)
 Sommerbrullyp i Italia (2012)
 I en bedre verden (originaltittel: Hævnen) (2010)
 Things We Lost in the Fire (2007)
 Etter bryllupet (originaltittel: Efter brylluppet) (2006)
 Brødre (2004)
 Elsker deg for evig (originaltittel: Elsker dig for evigt) (2002)
 Hånden på hjertet (2000)
 Den eneste ene (1999)
 Sekten (1997)
 Pensionat Oskar (1995)
 Det bli'r i familien (1994)
 Brev til Jonas (1992)
 Freud flytter hjemmefra (1991)

TV-serier
 The Undoing (2020)
 The Night Manager'' (2016)

Kulturkanonen 
Bier var medlem av kanonutvalget for film som utarbeidet Danmarks kulturkanon i 2006.

Referanser

Eksterne lenker 
 Susanne Bier på Kvinfo.dk (Dansk Kvindebiografisk Leksikon)
 

Danske filmregissører
Dannebrogordenen
Emmy-vinnere
Æres-Bodil
Kanonutvalgsmedlemmer
Personer fra København